Kostanai

**Kostanai** (, , vn 1997 kezakuhusai **Kustanai**) om Kazahstanan lidn valdkundan pohjoižes. Se om Kostanain agjan administrativižeks keskuseks.

## Istorii
Eländpunktan aluz om pandud vl 1879 kuti *Nikolajevsk*. Vl 1895 se sai lidnan statusad *Kustanai*-nimenke, udesnimitihe kor'ben mödhe Tobolan randal. Vl 1913 raudte tuli lidnha Čeläbinskaspäi (sijadase 260 km lodeheze orhal). 1950-nzil vozil ristitišt ližadui stepin haumhen otandan kävutamižhe taguiči.

Kostanai šingotase sauvondmaterialiden tehmižel, sömtegimištol, mašiništonsauvomižel (dizel'tegim, agromašinad) i tekstilin da kengiden edheotandoil (kezerduztrikotažine fabrik, omblendfabrik, kan'goiden ajandfabrik).

## Geografijan andmused
Lidn sijadase agjan pohjoižes, Tobol-jogen () hural randal, 156 m keskmäižel korktusel valdmeren pindan päl. Matkad Astan-pälidnhasai om 571 km suvipäivnouzmha orhal vai 770 km avtotedme, Kurganhasai (Venäma) om 307 km pohjoižhe avtotedme. Edel vn 2024 keväz'kud lidn sijazihe UTC+6-aigvönes.

Klimat om ven kontinentaline kuivahk. Voden keskmäine lämuz om +3,8 C°, kezakun-elokun +19,0..+20,8 C°, tal'vkun-uhokun −12,5..−14,9 C°. Ekstremumad oma −47,8 C° (uhoku) i +42,5 C° (heinku). Kezaaigan minimum om −2,2 C° (kezaku), tal'ven maksimum om +6,8 C° (tal'vku). Ei voi panda halad heinkus vaiše (minimum om +2,9 C°). Paneb sadegid 352 mm vodes, enamba heinkus (52 mm), vähemba vilukus-keväz'kus (17..20 mm kus).

## Tobmuz
Vl 2022 kaik seičeme žilod alištuiba lidnan akimatale Kostanain ližaks: Amangel'di, Družb (*Sebruz*), Kaid Raižu (), Koreiskii, Kostanai-2, Kunai, Sarikol' (läz Družbad).

Edeližed lidnan pämehed (akimad) oma Kairat Ahmetov (uhoku 2019 — keväz'ku 2022), Bazil Žakupov (*Базыл Жақыпов*, sügüz'ku 2015 — viluku 2019).

## Eläjad
Vn 2009 Kazahstanan rahvahanlugemižen mödhe lidnan eläjiden lugu oli 214 961 ristitud. Kaik 239 652 eläjad oli lidnas vl 2018. Kaikiš suremb lidnan eläjiden lugu oli 233 900 ristitud vl 1991 i om nügüd'.

Rahvahad (enamba 0,4 % vl 2018): venänikad — 43,5 %, kazahlaižed — 39,3 %, ukrainalaižed — 7,1 %, saksalaižed — 2,3 %, totarlaižed — 2,0 %, vaugedvenälaižed — 1,3 %, korejalaižed — 1,2 %, azerbaidžanlaižed — 0,5 %, toižed rahvahad — 2,8 %.

Islaman (sunnizm) i ortodoksižen hristanuskondan pühäpertid, sinagog i katoline kostöl oma saudud lidnas.

## Transport
Avtobusad i taksid oma kundaližeks transportaks lidnas. Lidn ühtenzoitase raudtedme ezilidnoidenke i Kazahstanan suridenke lidnoidenke *Kostanai*-päraudtestancijaspäi.

Rahvahidenkeskeine lendimport Ahmet Baitursinov-kelentedomehen nimed (, edel vn 2022 kezakud *Kostanai*, *KSN / UAUU /* kir. *КТН*, 190 tuh. passažiroid vl 2018) sijadase kahtes kilometras suvipäivlaskmha lidnaspäi. Tehtas reisid Moskvha, Kazahstanan surihe lidnoihe (Almati, Astan, Šimkent, Turkestan), om sezonreisid Gannoverha (Saksanma), čarterreisid mail'man populärižihe lebutahoiže (Antal'j, Šarm-eš-Šeih, Phuket).

## Galerei

Акимат Костанай.jpg|Lidnan da sen agjan ohjastusen pert' (akimat, 2017)
Kostanay 110000, Kazakhstan - panoramio (6).jpg|Lidnan keskuzline i kaikiš amuižemb mečet' Maral-išanan nimed, vn 2024 nägu
Фасад АО Баян Сулу.jpg|Konditerine fabrik vl 2015
КРУ им. А. Байтурсынова (Костанай).jpg|Kostanain regionaline universitet A. Baitursinovan nimed (2021, ende oblispolkom)
Областной русский драматический театр.jpg|Agjan venän dramteatr (2017)
ВЛ80С-223, Казахстан, Костанайская область, станция Костанай (Trainpix 161756).jpg|*Kostanai*-raudtestancii vl 2016


## Homaičendad


## Irdkosketused
* Lidnan akimat oficialižel ''gov.kz''-portalal.